གཞན་ཡང་སྨན་རྫས་མིང་གི་ཐད་དུ་ཀུན་བྱེད་རྒྱལ་པོ་ཞེས་པར་བྱང་ལུགས་ཀྱི་མཁས་པ་རྣམས་ཀྱིས་ཧོང་ལེན་དང་ཟུར་ལུགས་ཀྱི་མཁས་པ་རྣམས་ཀྱིས་སྤང་རྩི་དོ་བོ་ལ་བཞེད་པ་དང་།སྨན་རྫས་རིགས་ཀྱི་ངོ་བོའི་ཐད་ལ་ཕུར་མོང་ལྟ་བུར་ཆ་མཚོན་ན་བྱང་ལུགས་ཀྱི་དཀར་པོ་གཙོ་བོ་དང་ཟུར་ལུགས་ཀྱི་ནག་པོ་གཙོ་བོ་བྱེད་པ་དང་།སྨན་རྫས་ཀྱི་སྡེ་ཚན་རྣམ་གྲངས་དབྱེ་འབྱེད་སྐབས་རྡོ་ཡི་རྒྱལ་པོ་སྡེ་བཞི་ལྟ་བུ་ལ་བྱང་ལུགས་ཀྱིས་སྦལ་རྒྱབ་མདུང་རྩེ་གངས་ཐིགས་ཅོང་ཞི་བཞི་ལ་བཞེད་པ་དང་།ཟུར་ལུགས་ཀྱིས་སྦལ་རྒྱབ་གཉིས་ཏེ་སྨུག་པོ་སྦལ་རྒྱབ་དང་དཀར་པོ་སྦལ་རྒྱབ་གཉིས་དང་།ཆིག་ཐུབ་གཉིས་སམ་མདུང་རྩེ་གཉིས་ཏེ་དཀར་པོ་ཆིག་ཐུབ་སྟེ་མདུང་རྩེ་དཀར་པོ་དང་།སྨུག་པོ་ཆིག་ཐུབ་སྟེ་མདུང་རྩེ་སྨུག་པོ་བཅས་ལ་བཞེད་པ་སོགས་མི་འདྲ་བའི་གནས་འགའ་ཤས་ཡོད།འདི་དག་གི་ངོས་འཛིན་ལ་ཕྱོགས་སོ་སོའི་དམིགས་བསལ་གྱི་ཁྱད་ཆོས་སམ་དགེ་མཚན་ངེས་ཅན་ཞིག་ཡོད་སྲིད་ཀྱང་།ཁྱོན་ཡོངས་སུ་ཚད་ལྡན་གནད་སྨིན་དང་ཚད་མཐུན་གཅིག་གྱུར་ཡོང་ཐུབ་ན་དེ་བས་ཀྱང་གལ་གནད་ཆེ་ཚུལ་མཐོང་བས།རང་ཅག་བོད་ཀྱི་གསོ་རིག་ལ་སློབ་སྦྱོང་དང་འཆད་ཁྲིད།སྨན་རྫས་སྦྱར་བཟོ་དང་ཞིབ་འཇུག།དེ་བཞིན་སྨན་བཅོས་བྱ་བ་བྱེད་མཁན་གྱི་སྨན་པ་རྣམས་ཀྱིས་བོད་ཀྱི་སྲོལ་རྒྱུན་སྨན་རིག་གཞུང་ལུགས་རྩ་ཆེན་སྨན་གྱི་འཁྲུངས་དཔེ་དང་འདྲ་དཔེ།ངོས་འཛིན་བཞེད་པ་མི་མཐུན་པའི་ཁག་དང།དངོས་སུ་སྨན་ལྡུམ་ངོ་སྤྲོད་བྱེད་པ་སོགས་ལ་གོ་ལོ་ཐོས་ལོ་ཙམ་མ་ཡིན་པར་སྦྱོང་པ་གདེངས་ལྡན་དུ་བསླབས་ནས།དེང་རབས་གསོ་རིག་གི་ཚན་རིག་དང་མཐུན་པའི་བྱེད་ཐབས་དང་ཟུང་འབྲེལ་བྱས་ནས་ངོས་འཛིན་ཡང་དག་དང་ཕན་ནུས་རྒྱས་བཤད།ཁ་གསལ་གོ་བདེ་སོགས་བྱ་རྒྱུ་ནི་གལ་གནད་ཤིན་ཏུ་ཆེ།།